রাজনীতির নতুন মেরুকরণ সম্পর্কে গতকাল একটি বইয়ের প্রকাশনা অনুষ্ঠানেও ‘ইঙ্গিতপূর্ণ’ বক্তব্য দিয়েছেন বিকল্পধারার সভাপতি অধ্যাপক বদরুদ্দোজা চৌধুরী। তিনি বলেছেন, জামায়াতনির্ভর খালেদা জিয়ার নেতৃত্বাধীন বিএনপির রাজনীতি টিকবে না। বিএনপির রাজনীতির তিনটি স্টেজ রয়েছে। প্রথমে জিয়াউর রহমানের বিএনপি। তারপর এলো খালেদা জিয়ার রাজনীতি। এ নিয়ে মন্তব্য নিষ্প্রয়োজন। তৃতীয় স্টেজে বর্তমানে যেটা চলছে, সেটি জামায়াতনির্ভর খালেদা জিয়ার রাজনীতি। দেশে-বিদেশে এখন যে চাপ তাতে এ রাজনীতি টিকবে বলে মনে হয় না। চতুর্থ স্টেজে বিএনপিকে আবারও জিয়ার রাজনীতি চালু করতে হবে। বিএনপির প্রতিষ্ঠাতা মহাসচিব বদরুদ্দোজা চৌধুরী মনে করেন, ‘যদি বিএনপি বাঁচতে চায়, আবার জনগণের দল হতে চায় তাহলে তাকে অবশ্যই জিয়াউর রহমানের আদর্শের কাছে ফিরে যেতে হবে।’